钦定古今图书集成/明伦汇编/官常典/第657卷 > 王鉴
## 钦定古今图书集成/明伦汇编/官常典/第657卷 > 王鉴

按《苏州府志》：“鉴字克明，吴桥人。弘治三年，主吴江簿。
守己廉洁，常禄之外，一介不取。其弟自故乡来，不悦，
遣归。太学生申显知其乏资也，馈米一斛。已而弟行
卒，召申生还之。有马役来谒，循例献白金一两，怒掷
廷下草中。其人言：‘大人不受，当见还，奈何弃之’？因笑
曰：‘此吾过也’。命于草中觅还之。每公晏，同僚皆锦绣”，
鉴独衣布袍，了无惭色。有规之者，叹曰：“吾见世之黩
货者多矣，归则随手荡尽，惟留丑声于世耳。且朝廷
使吾来此作官，不使吾作盗也。”言者愧服。在任九年
满去，邑人作《清官歌》以美之。